ФильмыщIэм дыщеплъыну махуэр къоблагъэ
Тхьэмахуэ блэкIам дунейм къытехьащ Налшык щыщ режиссёр Битокъу Владимир игъэува «Мамэ, сэ сыкъэкIуэжащ» фильмым и трейлерыр.
Фильмхэм я дунейм щекIуэкIым хуэунэтIа «кинотеатр. ру» сайтым зэбгритыкIащ псори зыпэплъэ «Мамэ, сэ сыкъэкIуэжащ» фильмым и пычыгъуэр дунейм къызэрытехьа хъыбарыр.
Налшык къалэщ фильмыр щытрахар. Зэрыщыту деплъыну зэкIэ Iэмал димыIэми, роль нэхъыщхьэр зыгъэзэщIа Раппопорт Ксениерэ Борисов Юрийрэ режиссёрым къигъэлъэгъуэну и мурада цIыху хьэлхэр къазэрехъулIар уи фIэщ ещI «гум зэпхидз пычыгъуэ» фIащыну зыхунэса трейлерым. Сирием щекIуэкI зауэм и къуэр хэкIуэдауэ жаIэ щхьэкIэ, фильмым щыджэгу Раппопорт Ксение зи роль игъэзащIэ Тоня гъуэгу тоувэри, щIалэр и унэ щилъагъужыху къэувыIэркъым.
Нэхъ пасэу и гугъу тщIауэ щытащ Битокъум и фильмыщIэр режиссёр псори зыщIэхъуэпс, Венецием щекIуэкIыну 78-нэ кинофестивалым щызэпрагъэуэнухэм зэрыхагъэхьам.
«Фильмыр япэ дыдэу Венецием щекIуэкIыну фестивалым зэрыщагъэлъэгъуэнум си гур егъэлеяуэ егъэпIейтей, — жиIащ а хъыбарыр зэрызэхихыу Битокъу Владимир. — Ауэ ар икIи гуфIэгъуэ зэфэзэщщ си дежкIэ. ГуфIэгъуэщ, сыту жыпIэмэ, я IэщIагъэм хуэIэзэ апхуэдиз цIыху дахэм я лэжьыгъэр пщIэшхуэ зиIэ фестивалым утыку къыщрахьэнущ. Сэри сахуэарэзыщ а фильмыр си гъусэу зыщIа псоми».
Чэрим Марианнэ.
